
Τη Δευτέρα 20 Οκτωβρίου 2014 το Σπίτι της Κύπρου και οι Εκδόσεις Ερατώ παρουσίασαν στο Σπίτι της Κύπρου, το νέο  ποιητικό  βιβλίο του Δημήτρη Κοσμόπουλου Κατόπιν Εορτής.

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και παρουσίασε τους συντελεστές της εκδήλωσης.

Για το βιβλίο μίλησαν ο ποιητής και Καθηγητής στο Ιόνιο Πανεπιστήμιο κ. Γιώργος Κεντρωτής, ο ποιητής και Καθηγητής στο Πανεπιστήμιο Αθηνών κ. Αντώνης Μακρυδημήτρης και ο Καθηγητής Νεοελληνικής Λογοτεχνίας και συγγραφέας κ. Θεοδόσης Πυλαρινός.
Ο κ. Κεντρωτής μιλώντας για το βιβλίο είπε ότι ο Δημήτρης Κοσμόπουλος στα ποιήματά του αναμιγνύει ενεργήματα, ιδέες, λέξεις από τους ποιητές, τους οποίους παρουσιάζει «κατόπιν εορτής», δηλαδή μετά τον θάνατό τους, έρχεται να συνομιλήσει ο ίδιος με αυτούς, τους εντολείς του, και εμμέτρως δείχνει την οικειότητα που έχει με το έργο τους.
Ο κ. Μακρυδημήτρης επιχείρησε μέσα από μια ευσύνοπτη παρουσίαση της συλλογής να μεταφέρει στο κοινό το ρίγος και την αίσθηση βάθους που προξενεί η ποίηση του Κοσμόπουλου. Καταλήγοντας είπε ότι ο ποιητής αποδίδει το οφειλόμενο σέβας στους ποιητές και μας υπενθυμίζει την παρουσία τους, που στέκουν σαν κρίκοι στην ποιητική μας παράδοση.
Στην ομιλία του ο κ. Πυλαρινός επεσήμανε ότι ο Δημήτρης Κοσμόπουλος με τη νέα συλλογή του έρχεται «κατόπιν εορτής» να αθληθεί και αυτός, ακολουθώντας τα ίχνη σπουδαίων ποιητών και συνάμα θεωρητικών. Διότι το είδος των ποιημάτων ποιητικής απαιτεί διττές γνώσεις και εμπειρίες, πέραν της ποιητικής δημιουργίας, τόσο στην ιστορία της λογοτεχνίας, όσο και στην ποιητική θεωρία.
Αποσπάσματα από το βιβλίο διάβασαν ο ποιητής και οι ομότεχνοί του Τίτος Πατρίκιος, Γιώργος Βαρθαλίτης, Αντώνης Φωστιέρης, Γιώργος Μαρκόπουλος, Μιχάλης Γκανάς.
Την εκδήλωση πλαισίωσαν οι μουσικοί, Στέλλα Βαλάση, σαντούρι, Κώστας Γεωργούλης, βιολί και Βασίλης Οικονόμου, κρουστά.

